### NN 148/2023 (13.12.2023.), Odluka o lokalnim porezima Općine Oprtalj – Portole

Općina Oprtalj

2126

Na temelju članka 35. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 20. i članka 42. stavka 1. Zakona o lokalnim porezima (»Narodne novine« br. 115/16, 101/17 i 114/22), te članka 18. Statuta Općine Oprtalj – Portole (»Službene novine Općine Oprtalj – Portole« broj 2/21) Općinsko vijeće Općine Oprtalj – Portole na sjednici održanoj 24. studenoga 2023. godine donosi

ODLUKU

O LOKALNIM POREZIMA OPĆINE
 OPRTALJ – PORTOLE

I. OPĆE ODREDBE

Članak 1.

Ovom Odlukom o općinskim porezima utvrđuju se vrste poreza koji pripadaju Općini Oprtalj – Portole i koji su prihod proračuna Općine Oprtalj – Portole te njihove stope, visine poreza i nadležno porezno tijelo, obveznici plaćanja, porezna stopa i nadležno porezno tijelo za utvrđivanje i naplatu poreza.

II. VRSTE POREZA

Članak 2.

Lokalni porezi Općine Oprtalj – Portole su:

1. porez na potrošnju,

2. porez na kuće za odmor.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, koji se nalaze na području Općine Oprtalj – Portole.

Članak 4.

Osnovicu poreza na potrošnju čini prodajna cijena pića po kojoj se pića prodaju u ugostiteljskim objektima na području Općine Oprtalj – Portole, a u koju nije uključen porez na dodanu vrijednost.

Članak 5.

Obveznik poreza na potrošnju jest pravna i fizička osoba koja pruža ugostiteljske usluge na području Općine Oprtalj – Portole.

Članak 6.

Porez na potrošnju plaća se po stopi od 3 %.

2. Porez na kuće za odmor

Članak 7.

Porez na kuće za odmor plaćaju pravne i fizičke osobe koji su vlasnici kuća za odmor koje se nalaze na području Općine Oprtalj – Portole, godišnje za svaku kalendarsku godinu.

Kućom za odmor smatra se svaka zgrada ili dio zgrade ili stan koji se koriste povremeno ili sezonski, odnosno koja se ne koriste za trajno stanovanje.

Kućom za odmor ne smatra se gospodarstvena zgrada koja služi isključivo za smještaj poljoprivrednih strojeva, oruđa i drugog pribora.

Članak 8.

Porez na kuće za odmor plaća se godišnje, u iznosu od 5,00 eura po četvornom metru korisne površine kuće za odmor na području Općine.

Porez na kuće za odmor plaća se u roku od 15 dana od dana dostave rješenja o utvrđivanju tog poreza.

Članak 9.

Porez na kuće za odmor ne plaća se na kuće za odmor koje se ne mogu koristiti zbog prirodnih nepogoda (poplava, požar, potres) te starosti i trošnosti.

Članak 10.

Obveznik poreza na kuću za odmor dužan je Općini Oprtalj – Portole dostaviti podatke o kući za odmor, koji se odnose na mjesto gdje se nalazi objekt, o korisnoj površini objekta, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

U postupku dokazivanja statusa kuće za odmor, u smislu njenog povremenog ili sezonskog korištenja, isti će se status utvrditi sukladno odredbama Općeg poreznog zakona koje propisuju način utvrđivanja prebivališta mjerodavnog za oporezivanje, pri čemu porezni obveznik snosi teret dokazivanja činjenica i okolnosti prema kojima se utvrđuje korištenje nekretnine za stalno stanovanje sukladno odredbama Općeg poreznog zakona.

Nadležno porezno tijelo koje vrši razrez poreza može tražiti dostavu dodatne dokumentacije: potvrdu o prebivalištu, mjesto podnošenja porezne prijave, potvrdu o zasnovanom radnom odnosu i mogućnosti odlaska na posao i s posla, izjavu o izabranom liječniku primarne zdravstvene zaštite, rješenje o kategorizaciji objekta za iznajmljivanje, ugovor o najmu stana,mjesto i visina nastanka troška električne energije, vode, telefona, pretplate na TV prijem poštanskih pošiljaka i druge raspoložive podatke.

Pri promjeni vlasništva kuće za odmor tijekom kalendarske godine novi vlasnik ne plaća porez na kuće za odmor ako je taj porez bio utvrđen i naplaćen od prethodnog vlasnika.

Članak 11.

Poslove u vezi s evidentiranjem, utvrđivanjem, nadzorom, naplatom i ovrhom radi naplate poreza na kuće za odmor obavlja Jedinstveni upravni odjel Općine Oprtalj – Portole (nadležno porezno tijelo).

III. PROVEDBENE ODREDBE

Članak 12.

Poslove utvrđivanja, evidentiranja, nadzora, naplate i ovrhe radi naplate poreza obavlja Jedinstveni upravni odjel Općine Oprtalj – Portole (nadležno porezno tijelo).

IV. PRIJELAZNE I ZAVRŠNE ODREDBE

Članak 13.

Postupak utvrđivanja i naplate prihoda od lokalnih poreza provodi se sukladno odredbama Općeg poreznog zakona (»Narodne novine« br. 115/16, 106/18, 121/19, 32/20, 42/20 i 114/22), Ovršnog zakona (»Narodne novine« br. 112/12, 25/13, 93/14, 55/16, 73/17, 131/20 i 114/22) i Zakona o lokalnim porezima (»Narodne novine« br. 115/16, 101/17, 114/22 i 114/23).

Članak 14.

Stupanjem na snagu ove Odluke prestaje važiti Odluka o porezima Općine Oprtalj (»Službene novine Općine Oprtalj – Portole« broj 12/19).

Članak 15.

Ova Odluka stupa na snagu 1. siječnja 2024. godine i objavit će se u »Službenim novinama Općine Oprtalj – Portole« i na mrežnoj stranici Ministarstva financija, Porezne uprave.

Klasa: 415-01/23-01/02
 Urbroj: 2163-29-23-1
 Oprtalj/Portole, 24. studenoga 2023.

OPĆINSKO VIJEĆE OPĆINE OPRTALJ – PORTOLE

Predsjednica
 Petra Piškur, v. r.